Juliane Clementine

Juliane Clementine oli Eesti esimene aurulaev. Oli kasutusel Emajõel ja Peipsil kauba ja reisijate veoks 19. sajandi keskel.

 Ajalugu 
19. sajandi algul ei suutnud purjelaevad ja lodjad enam rahuldada hoogustunud kaubavedu Pihkvasse ja Narva. Otsiti lahendusi, kuidas vedada Eesti klaasi- ja peeglivabrikute toodangut Venemaale. 1837. aastal otsustasid Tartu kaupmees Friedrich Wilhelm Wegener (1790–1846) ja Rõika peeglivabriku omanik Carl Georg Amelung (1795–1851) kaubaveo hõlbustamiseks Emajõe kaudu Pihkvasse sõitudeks ehitada aurulaeva. 

Sobilik laev ehitati kaupmeeste tellimusel Kuigatsis Kabina mõisas. Laev, mille nimeks sai Juliane Clementine, lasti Tartu lähedal Kabinas vette 1842. aastal. Nimi tuletati ehituse tellinud kaupmeeste prouade nimedest.Heili Reinart. "AJALUGU ⟩ Esimene Eestis ehitatud aurik Juliane Clementine sai nime õnnetult hukkunud preili järgi". Postimees, 25. mai 2021

1842. aasta sügiseks oli laev sõiduvalmis. Esimese reisi Pihkvasse tegi Juliane Clementine 15. mail (vkj)/ 27. mail 1843. Sõit Pihkvasse hakkas kestma 12–14 tundi. Lisaks sõitis laev ka Narva suunal.

Juliane Clementine uppus Peipsi järvel Vasknarva lähistel 1852. aastal. Vrakki pole seni leitud.

 Kirjeldus 
Laeva pikkus oli 19,6 m, laius 4,9 m ja kiirus 10 sõlme. Laevale mahtus 150 reisijat või koos pukseeritava praamiga võis ta vedada 114 t kaupa.

Laeva kere oli puust, tekil kõrgusid kaks masti ja pikk peenike korsten. Vööris oli ka kliiverpoom. 

Aurumasin osteti Rootsist, selle võimsus oli 34 hj."Juliane Clementine". // Mereleksikon. Tallinn 1996. Lk 118 Käiturid olid sõurattad.

 Vaata ka 
Rõika peeglivabrik "Katharina"
Meleski klaasikoda "Lisette"

 Viited 

Kirjandus
"Juliane Clementine". // Mereleksikon. Tallinn 1996. Lk 118
Heili Reinart. "AJALUGU ⟩ Esimene Eestis ehitatud aurik Juliane Clementine sai nime õnnetult hukkunud preili järgi". Postimees, 25. mai 2021

Välislingid
A. Agi. ""Juliane Clementine" 1842-1852 esimene Eestis ehitatud aurulaev". Graafika, 1986. Tallinna Linnamuuseumi kunstikogu, TLM _ 22839 G 1851
 Visitpeipsi.com: Tartu-Lohkva-Kabina-Luunja-Kavastu-Emajõe Suursoo/Peipsiveere looduskaitseala

Kategooria:Jõeaurikud
Kategooria:Eesti siseveelaevad
Kategooria:Eesti reisilaevad